Evita Twardzik

Evita Twardzik, vlastným menom Eva Twardzik, predtým Urbaníková (* 3. marec 1976, Žilina) je slovenská spisovateľka, zakladateľka vydavateľstva EvitaPress, šéfredaktorka magazínu Evita, scenáristka, moderátorka a šéfka hranej tvorby TV Markíza. Je autorkou bestsellerov a vydavateľka najpredávanejších kníh pre ženy na Slovensku. Napísala 14 kníh a scenáre k filmom Všetko alebo nič, Príliš osobná známosť, V lete ti poviem, ako sa mám a Hlavne veľa lásky. Jej najznámejším knižným dielom je ženský román Všetko alebo nič. Jej kniha Svet mi je dlžný sa stala najpredávanejším slovenským titulom roka 2010.

Dlhodobo sa v médiách aj vo svojom vydavateľstve venujem ženám, ich postaveniu v spoločnosti, ich potrebám, túžbam a nárokom na život. Vo svojom vydavateľstve Evitapress, ktoré viedla 10 rokov, s veľkým úspechom vydala viac ako 151 kníh, z ktorých sa mnohé stali bestsellermi. Jej knihy sa s úspechom predávajú aj v Česku. „Evitovky“ sú dnes symbolom pôvodnej ženskej tvorby, známej tiež ako skutočné príbehy, ktoré píše sám život. Jej magazín Evita dosiahol prvenstvo v predaji lifestylových mesačníkov.

V STV moderovala bulvárny magazín Chilli a dennú talkshow Ľudia na jednotku. Ako glosátorka účinkovala od jesene 2008 v relácii 7edem, s r.o. a od roku 2010 v Adela show. Postupne sa tak stala verejne známou osobnosťou.

 Životopis 
V 18 rokoch odišla z rodnej Žiliny do Bratislavy, kde žije dodnes. Vyštudovala žurnalistiku na Filozofickej fakulte Univerzity Komenského v Bratislave. Žurnalistike sa venuje celý profesionálny život. Začala ako rozhlasová moderátorka v Rock FM rádiu, potom spolu s Julom Viršíkom tri roky vysielala rannú šou v rádiu Koliba (neskôr rádio Okey). Sedem rokov pôsobila v mesačníku Eva, posledné tri roky ako vedúca publicistiky. V rokoch 2006 – 2007 bola šéfredaktorkou časopisu Markíza. 

Svoju prvú knihu Všetko alebo nič písala v období, keď sa jej manželstvo rozpadalo a hľadala cestu ako ďalej. Rukopis vtedy ponúkla viacerým slovenským vydavateľstvám, no žiadne z nich oň nemalo záujem. Rozhodla sa zariskovať, zadlžila sa a knihu v roku 2007 vydala sama. Príbeh Lindy, Vandy a Jakuba sa okamžite stal bestsellerom. Dodnes sa jej predalo viac ako 160-tisíc kusov.

Po úspechu sa rozhodla rozbehnúť vlastné vydavateľstvo. Založila Evitapress a zamerala sa na červenú knižnicu, čiže ľahkú literatúru, konfrontovanú s brakom. Jej cieľovou skupinou sú ženy.

Za rok 2008 sa stala najpredávanejšou autorkou na Martinus.sk.

V máji 2009 sa stala editorkou románu Minulosť ťa dostane v rámci projektu Slovensko píše román ako iniciatíva kníhkupectva Martinus.sk. Cieľom bolo spojiť Slovákov k vytvoreniu unikátneho diela – napísaniu spoločného románu. Z obrovského množstva zaslaných príspevkov vyberala tie najzaujímavejšie, ktoré sa nakoniec dostali do knižnej podoby románu. Je zároveň autorkou úvodnej a a záverečnej kapitoly.

V roku 2010 získala platinové ocenenia za knihy Svet mi je dlžný a Príliš osobná známosť.

V roku 2011 jej vyšli knižky Vzťahová níž a Príliš osobná známosť. 

Od roku 2013 spolupracovala aj s TV JOJ. Zahrala si samú seba v Paneláku a následne napísala knihu Sex a iné city, o ktorej sa v seriáli hovorilo a ktorá je prepojená s dejom Paneláku. Okrem toho v jej vydavateľstve vyšla kniha o relácii Súdna sieň - všetko, čo ste videli, ale nevedeli.

V rokoch 2014 – 2022 moderovala svoju vlastnú talkshow v rádiu Expres, s názvom Všetko, čo som vždy chcela vedieť. Vysielala sa v nedeľu od 11:00. Pozývala si do nej známe osobnosti, ale aj ľudí, ktorí sú odborníkmi vo svojej oblasti. Prvým hosťom Evity bol Milan Lasica a jeho dcéra Hanka.

Od apríla 2015 začala vydávať vo vydavateľstve Mafra Slovensko vlastný ženský mesačník Evita, ktorého je šéfredaktorkou. 

Začiatkom roka 2017 pripravovala s TV Markíza reláciu Do roka a do dňa. Napokon sa rozhodla v spolupráci nepokračovať.

V roku 2017 sa dostal do kín film Všetko alebo nič, ktorý vznikol na základe jej knihy. Scenár k filmu napísala spolu s režisérkou Martou Ferencovou. Jeho filmové spracovanie sa dočkalo najvyššej návštevnosti v slovenských kinách za rok 2017 a je tretím najúspešnejším slovenským filmom od vzniku samostatného Slovenska, teda od roku 1993. Televízna premiéra filmu bola najsledovanejším programom roka. 

V roku 2019 zrušila svoje knižné vydavateľstvo Evitapress a distribučnú firmu Evitastore. Vydávanie takzvaných „evitoviek“ prevzalo vydavateľstvo Mafra Slovakia, ktoré vydáva magazín Evita.

Momentálne sa ako šéfredaktorka naďalej aktívne venuje ženskému magazínu Evita a takisto naplno pracuje pre televíziu Markíza. Jej hlavnou úlohou je dohliadať na vývoj pôvodnej hranej tvorby.

 Osobný život 
Je rozvedená, s bývalým manželom Milanom Urbaníkom má dve deti, dcéru Lindu a syna Filipa. Ich rozvod prebehol v roku 2008. V lete 2018 sa vydala za Pawla Twardzika, s ktorým má syna Jakuba (* 2016). Spolu vychovávajú päť detí.

 Filmografia 
 Televízia 
 2004: Anjeli strážni 
 2007: Ordinácia v ružovej záhrade
 2007: Milionár (8. séria, 1. epizóda)
 2008: Panelák
 2009: Bez servítky 
 2010 – 2011: Adela show 
 2010: Show Jana Krausa 
 2012: Nikdo není dokonalý 
 2013: Milujem Slovensko (1. séria, 7. epizóda)
 2013: Nikto nie je dokonalý (2. séria, 14. epizóda)
 2014: Nikto nie je dokonalý (4. séria, 14. epizóda)
 2015: Neskoro večer: Talkshow Petra Marcina (2. séria, 3. epizóda)
 2015: Milujem Slovensko (4. séria, 2. epizóda)
 2015: Domov, sladký domov
 2016: Nikto nie je dokonalý (7. séria, 3. epizóda)
 2016: Dobre vedieť! (1. séria, 5. epizóda)
 2017: Inkognito (5. séria, 11. epizóda)
 2017: Záhady tela
 2017: Nikto nie je dokonalý (9. séria, 7. epizóda)
 2020: Neskoro večer: Talkshow Petra Marcina (12. séria, 2. epizóda)
 2021: Milujem Slovensko (10. séria, 10. epizóda)
 2022: Dobre vedieť! (9. séria, 11. epizóda)

 Scenáristika 
 Film 
 2017: Všetko alebo nič
 2020: Príliš osobná známosť
 2022: V lete ti poviem, ako sa mám
 Hlavne veľa lásky

 Televízia 
 2014: Čo ja viem (relácia)
 2022: Výnimočná Nikol (seriál)
 2023: Dunaj, k vašim službám (seriál)
 2023: Mama na prenájom (seriál)
 2025: Sľub (seriál)

 Bibliografia (výber) 
 2007: Všetko alebo nič
 2008: Stalo sa mi všetko
 2009: Všetko alebo nič: Príbeh pokračuje
 2010: Príliš osobná známosť
 2011: Vzťahová níž
 2013: Za facku
 2013: Maj ma rád
 2014: Stratené
 2015: Nakresli mi vietor
 2016: #naružovo
 2018: V lete ti poviem, ako sa mám
 2018: Manželka mi nevadí
 2019: Vidličky, lyžičky, nože
 2021: V lete ti poviem, ako sa mám (filmová reedícia)

 České preklady 
Jej knihy sú pre český knižný trh prekladané do češtiny. Všetky knihy preložila Miluše Krejčová.
 2009: Stalo se mi všechno (orig. Stalo sa mi všetko)
 2010: Všechno nebo nic (orig. Všetko alebo nič)
 2010: Všechno nebo nic - příběh pokračuje (orig. Všetko alebo nič: príbeh pokračuje)
 2010: Svět mi je dlužný (orig. Svet mi je dlžný)
 2011: Příliš osobní známost (orig. Príliš osobná známosť)
 2011: Vztahová níže (orig. Vzťahová níž)
 2012: Suši v duši (orig. Sushi v dushi)
 2013: Měj mě rád (orig. Maj ma rád)
 2013: Za facku (orig. Za facku)
 2014: Sex a jiné city (orig. Sex a iné city 3)
 2015: Ztracené: příběhy žen, které milovaly muslima

 Ocenenia a nominácie 
RokNominovaná prácaOcenenieKategóriaVýsledok2010Eva UrbaníkováPanta Rhei Awards - Cena knižnej múzyNajpredávanejšia slovenská autorka roka 2010Eva Urbaníková – Svet mi je dlžnýNajpredávanejšia slovenská kniha roka 20102013Evita UrbaníkováSlovenská top autorka roka 20132016Slovenská spisovateľka roka 2016

 Referencie 

 Externé odkazy 


 Vydavateľstvo EvitaPress.sk
 Evitovky.sk 

Kategória:Slovenskí spisovatelia
Kategória:Slovenskí moderátori
Kategória:Slovenskí rozhlasoví moderátori
Kategória:Slovenskí scenáristi
Kategória:Slovenskí vydavatelia
Kategória:Slovenskí redaktori